Вечерня мирянским чином

01/06/2020

Обретение Мощей Алексия, Митрополита Московскаго Чудотворца

Молитвами святых отец наших, Господи Иисусе Христе, Боже наш, помилуй нас. Аминь.

Святый Боже, Святый Крепкий, Святый Безсмертный, помилуй нас.

(*Читается трижды, с крестным знамением и поясным поклоном*.)

Слава Отцу и Сыну и Святому Духу, и ныне и присно и во веки веков. Аминь.

Пресвятая Троице, помилуй нас; Господи, очисти грехи наша; Владыко, прости беззакония наша; Святый, посети и исцели немощи наша, имене Твоего ради.

Господи, помилуй. (*Трижды*).

Слава, и ныне:

Отче наш, Иже еси на Небесех! Да святится имя Твое, да приидет Царствие Твое, да будет воля Твоя, яко на Небеси и на земли. Хлеб наш насущный даждь нам днесь; и остави нам долги наша, якоже и мы оставляем должником нашим; и не введи нас во искушение, но избави нас от лукаваго.

Молитвами святых отец наших, Господи Иисусе Христе, Боже наш, помилуй нас. Аминь.

Господи, помилуй. (*12 раз*).

Слава, и ныне:

Приидите, поклонимся Цареви нашему Богу. (*Поклон.*)

Приидите, поклонимся и припадем Христу, Цареви нашему Богу. (*Поклон.*)

Приидите, поклонимся и припадем Самому Христу, Цареви и Богу нашему. (*Поклон.*)

Благослови, душе моя, Господа. Господи, Боже мой, возвеличился еси зело. Во исповедание и в велелепоту облеклся еси. Одеяйся светом, яко ризою, простираяй небо, яко кожу. Покрываяй водами превыспренняя Своя, полагаяй облаки на восхождение Свое, ходяй на крилу ветреню. Творяй Ангелы Своя духи и слуги Своя пламень огненный. Основаяй землю на тверди ея, не преклонится в век века. Бездна, яко риза, одеяние ея, на горах станут воды, от запрещения Твоего побегнут, от гласа грома Твоего убоятся. Восходят горы и нисходят поля в место, еже основал еси им. Предел положил еси, егоже не прейдут, ниже обратятся покрыти землю. Посылаяй источники в дебрех, посреде гор пройдут воды. Напаяют вся звери сельныя, ждут онагри в жажду свою. На тых птицы небесныя привитают, от среды камения дадят глас. Напаяяй горы от превыспренних Своих, от плода дел Твоих насытится земля. Прозябаяй траву скотом, и злак на службу человеком, извести хлеб от земли. И вино веселит сердце человека, умастити лице елеем, и хлеб сердце человека укрепит. Насытятся древа польская, кедри ливанстии, ихже еси насадил. Тамо птицы вогнездятся, еродиево жилище предводительствует ими. Горы высокия еленем, камень прибежище заяцем. Сотворил есть луну во времена, солнце позна запад свой. Положил еси тму, и бысть нощь, в нейже пройдут вси зверие дубравнии.

Скимни рыкающии, восхитити и взыскати от Бога пищу себе. Возсия солнце и собрашася, и в ложах своих лягут. Изыдет человек на дело свое и на делание свое до вечера. Яко возвеличишася дела Твоя, Господи, вся премудростию сотворил еси, исполнися земля твари Твоея. Сие море великое и пространное, тамо гади, имже несть числа, животная малая с великими, тамо корабли преплавают, змий сей, егоже создал еси ругатися ему. Вся к Тебе чают, дати пищу им во благо время. Давшу Тебе им соберут, отверзшу Тебе руку всяческая исполнятся благости, отвращшу же Тебе лице, возмятутся, отымеши дух их, и исчезнут, и в персть свою возвратятся. Послеши Духа Твоего, и созиждутся, и обновиши лице земли. Буди слава Господня во веки, возвеселится Господь о делех Своих, призираяй на землю, и творяй ю трястися, прикасаяйся горам, и дымятся. Воспою Господеви в животе моем, пою Богу моему, дондеже есмь, да усладится Ему беседа моя, аз же возвеселюся о Господе. Да исчезнут грешницы от земли, и беззаконницы, якоже не быти им. Благослови, душе моя, Господа. Солнце позна запад свой: положил еси тьму и бысть нощь. Яко возвиличишася дела Твоя, Господи, вся премудростью сотворил еси.

Слава и ныне:

Аллилуия, аллилуия, аллилуия, слава Тебе, Боже. (*Трижды с поклонами*).

Господи, помилуй. (*40 раз*).

Слава и ныне:

Го́споди, воззва́х, глас 4.

Го́споди, воззва́х к Тебе́, услы́ши мя: / вонми́ гла́су моле́ния моего́, / внегда́ воззва́ти ми к Тебе́. / Услы́ши мя, Го́споди.

Да испра́вится моли́тва моя́, / я́ко кади́ло пред Тобо́ю, / воздея́ние руку́ мое́ю / – же́ртва вече́рняя. / Услы́ши мя, Го́споди.

Положи́, Го́споди, хране́ние усто́м мои́м, и дверь огражде́ния о устна́х мои́х. Не уклони́ се́рдце мое́ в словеса́ лука́вствия, непщева́ти вины́ о гресе́х, с челове́ки де́лающими беззако́ние, и не сочту́ся со избра́нными их. Нака́жет мя пра́ведник ми́лостию и обличи́т мя, еле́й же гре́шнаго да не нама́стит главы́ моея́, я́ко еще́ и моли́тва моя́ во благоволе́ниих их. Поже́рты бы́ша при ка́мени судии́ их: услы́шатся глаго́ли мои́, я́ко возмого́ша. Я́ко то́лща земли́ просе́деся на земли́, расточи́шася ко́сти их при а́де. Я́ко к Тебе́, Го́споди, Го́споди, о́чи мои́: на Тя упова́х, не отыми́ ду́шу мою́. Сохрани́ мя от се́ти, ю́же соста́виша ми, и от собла́зн де́лающих беззако́ние. Паду́т во мре́жу свою́ гре́шницы: еди́н есмь аз, до́ндеже прейду́.

Гла́сом мои́м ко Го́споду воззва́х, гла́сом мои́м ко Го́споду помоли́хся. Пролию́ пред Ним моле́ние мое́, печа́ль мою́ пред Ним возвещу́. Внегда́ исчеза́ти от мене́ ду́ху моему́: и Ты позна́л еси́ стези́ моя́: на пути́ сем, по нему́же хожда́х, скры́ша сеть мне. Смотря́х одесну́ю и возгля́дах, и не бе зна́яй мене́: поги́бе бе́гство от мене́, и несть взыска́яй ду́шу мою́. Воззва́х к Тебе́, Го́споди, рех: Ты еси́ упова́ние мое́, часть моя́ еси́ на земли́ живы́х. Вонми́ моле́нию моему́, я́ко смири́хся зело́, изба́ви мя от гоня́щих мя, я́ко укрепи́шася па́че мене́.

Изведи́ из темни́цы ду́шу мою́, испове́датися и́мени Твоему́.

Мене́ ждут пра́ведницы, до́ндеже возда́си мне.

Из глубины́ воззва́х к Тебе́, Го́споди, Го́споди, услы́ши глас мой.

Да бу́дут у́ши Твои́ вне́млюще гла́су моле́ния моего́.

А́ще беззако́ния на́зриши, Го́споди, Го́споди, кто постои́т? Я́ко у Тебе́ очище́ние есть.

Пострада́л еси́ я́ко Челове́к Безстра́стный Божество́м, и воскре́сл еси́ тридне́вен Плени́вый сме́рть, и Совоскреси́в вся́ истле́вшыя, и Возне́слся еси́ Христе́ ко Отцу́, обеща́в посла́ти Уте́шителя свяще́нным апо́столом Твои́м, Иису́се Всеси́льне, Спа́се ду́ш на́ших.

И́мене ра́ди Твоего́ потерпе́х Тя, Го́споди, потерпе́ душа́ моя́ в сло́во Твое́, упова́ душа́ моя́ на Го́спода.

Вы́ что́ стоите́ зря́ще на не́бо? Ви́димии а́нгели, я́ко челове́цы глаго́лаху, Сло́ва таи́нником: се́й, Его́же зрите́ о́блаком све́тлым Вознося́щася, То́йже прии́дет, и́мже о́бразом ви́десте Его́, суди́ти ми́ру, я́коже рече́: ше́дше у́бо вся́ рече́нная сотвори́те.

От стра́жи у́тренния до но́щи, от стра́жи у́тренния да упова́ет Изра́иль на Го́спода.

По е́же от гро́ба Твоего́ па́че постиже́ния Воста́нии, Всеси́льне Го́споди, прии́м и́хже возлюби́л еси́, да́же до Вифа́нии изве́л еси́ Сло́ве, и на горе́ бы́в Елео́нстей, си́х благослови́в, и та́ко Возне́слся еси́, повину́ющымся а́нгелом Тебе́, Иису́се Всеси́льне, Спа́се ду́ш на́ших.

Глас 1: Я́ко у Го́спода ми́лость, и мно́гое у Него́ избавле́ние, и Той изба́вит Изра́иля от всех беззако́ний eго́.

О, ди́вное чу́до!/ Исто́чник чудодея́ний,/ от гро́ба возсия́ша святы́я мо́щи/ святи́теля Христо́ва Алекси́я./ Весели́ся и ра́дуйся, христоимени́тый гра́де Москва́,/ такова́го святи́теля прии́м,/ Богопропове́дника благода́ти./ Воспое́м, ве́рнии, Дави́да иму́ще ликонача́льника:/ свяще́нницы Твои́ облеку́тся в пра́вду,/ и преподо́бнии Твои́ возра́дуются,/ прося́ще у Христа́ ми́ра и ве́лия ми́лости.

Хвали́те Го́спода вси язы́цы, похвали́те Его́ вси лю́дие.

Ди́вныя твоя́ цве́ты доброде́телей, Алекси́е,/ я́ко ма́слина плодови́та в до́му Бо́жии:/ све́тло возше́л еси́ в Небе́сныя оби́тели,/ иде́же воздаде́ся тебе́ вене́ц за труд воздая́ния./ Нам же честна́я дарова́ния обрето́шася,/ от мног лет сокрове́ны честны́я твоя́ мо́щи нетле́нны,/ чуде́с зарю́ испуща́ющия/ чту́щим па́мять твою́, святи́телю, и вопию́щим:/ Го́спода умоли́, преподо́бне,/ дарова́ти нам ве́лию ми́лость.

Я́ко утверди́ся ми́лость Его́ на нас, и и́стина Госпо́дня пребыва́ет во век.

Пресла́вная чудеса́ яви́шася дне́сь,/ сокро́вище неиздае́мо дарова́ний духо́вных,/ исто́чник исцеле́ний/ и спасе́ние ве́рным,/ чудотво́рныя мо́щи святи́теля/ и па́стыря овца́м слове́сным,/ святи́тельское честно́е украше́ние,/ зако́н церко́вных вели́кое утвержде́ние,/ воспое́м, ве́рнии, святи́теля Алекси́я,/ Го́спода моля́ща,/ подаю́щаго нам ве́лию ми́лость.

Глас 8: Слава… :

Прииди́те, Росси́йстии собо́ри, и ви́дите,/ я́ко украше́ние ца́рско/ и я́ко вене́ц пресве́тлый,/ прия́т дне́сь преимени́тый град Москва́/ честны́я мо́щи святи́теля Алекси́я:/ от мног бо лет сокрове́ны, обрето́шася нетле́нны./ О ни́хже украша́ется,/ и, хваля́ся, вселе́нную созыва́ет на весе́лие Боже́ственных дарова́ний,/ неисчерпа́емых чуде́с,/ от них быва́емых всегда́,/ и велегла́сно вопие́т:/ Ты прояви́л еси́, Влады́ко Христе́,/ сицева́го святи́теля христоимени́тым лю́дем,/ све́тло пра́зднующим,/ и ца́рствия сподо́би их Небе́снаго моли́твами его́.

Глас 4: И ныне....:

Егда́ прише́л еси́ на го́ру Христе́ Елео́нскую, О́тчее соверши́ти благоволе́ние, ужасо́шася небе́снии а́нгели, и устраши́шася преиспо́днии, предста́ша же ученицы́ с ра́достию тре́петни, я́ко глаго́лал еси́ и́м: я́ко престо́л же готовля́шеся проти́в о́блак жду́щий: врата́ же не́бо отве́рзшее добро́ту явля́ше, и земля́ сокро́вища открыва́ет, Ада́мову схожде́нию я́ко позна́тися, и па́ки восхожде́нию. Но стопы́ у́бо возвыша́хуся, я́коже ру́це, уста́ же вельми́ благословля́ху, я́коже слы́шашеся. о́блак подъе́мляше, и не́бо вну́трь Тебе́ прия́т. Де́ло сие́ Го́споди соде́лал еси́ вели́кое и пресла́вное, во спасе́ние ду́ш на́ших.

Све́те ти́хий святы́я сла́вы, / Безсме́ртнаго, Отца́ Небе́снаго, / Свята́го Блаже́ннаго, Иису́се Христе́. / Прише́дше на за́пад со́лнца, / ви́девше свет вече́рний, / пое́м Отца́, Сы́на и Свята́го Ду́ха, Бо́га. / Досто́ин еси́ во вся времена́ / пе́т бы́ти гла́сы преподо́бными, / Сы́не Бо́жий, живо́т дая́й, / те́мже мир Тя сла́вит.

Проки́мен гла́с 4: Господь услышит мя, внегда воззвати ми к Нему.

**Стих:** Внегда призвати ми, услыша мя Бог правды моея.

Господь услышит мя, / внегда воззвати ми к Нему.

Сподо́би, Го́споди, в ве́чер сей без греха́ сохрани́тися нам. / Благослове́н еси́, Го́споди Бо́же оте́ц на́ших, / и хва́льно и просла́влено и́мя Твое́ во ве́ки, ами́нь. / Бу́ди, Го́споди, ми́лость Твоя́ на нас, я́коже упова́хом на Тя. / Благослове́н еси́, Го́споди, научи́ мя оправда́нием Твои́м. / Благослове́н еси́, Влады́ко, вразуми́ мя оправда́нием Твои́м. / Благослове́н еси́, Святы́й, просвети́ мя оправда́нии Твои́ми. / Го́споди, ми́лость Твоя́ во век, дел руку́ Твое́ю не пре́зри. / Тебе́ подоба́ет хвала́. Тебе́ подоба́ет пе́ние, / Тебе́ сла́ва подоба́ет, Отцу́ и Сы́ну и Свято́му Ду́ху, / ны́не и при́сно и во ве́ки веко́в. Ами́нь.

Господи, помилуй. (*12 раз*).

Слава, и ныне:

Глас 5:

Прииди́те, вни́дем в це́рковь Госпо́дню,/ в дом Бо́га на́шего,/ и у́зрим сла́ву Единоро́днаго от Отца́,/ сла́ву и украше́ние церко́вное,/ свети́льника неугаси́ма,/ и, я́ко от окри́на благово́нна/ и от цвете́ц ра́йских неувяда́емых,/ мирово́нна благово́ния,/ услажда́юща сердца́ ве́рных,/ честны́я мо́щи святи́теля Алекси́я,/ разли́чная исцеле́ния испуща́юща,/ я́ко от исто́чника приснотеку́щаго./ О, прему́дрых суде́б Твои́х, Христе́!/ Такову́ю благода́ть дарова́вый уго́днику Твоему́,/ его́же моли́твами поми́луй нас.

Стих: Свяще́нницы Твои́ облеку́тся в пра́вду,/ и преподо́бнии Твои́ возра́дуются.

Благода́ть Свята́го Ду́ха де́йствующая е́сть/ к ра́це моще́й твои́х ве́рою притека́ющим:/ тем бо благово́ние ми́ра чуде́с испуща́еши/ и неду́гов исцеле́ние подава́еши./ Но, о преосвяще́нный о́тче Алекси́е!/ Име́яй дерзнове́ние к Бо́гу,/ и с Безпло́тными лику́я на Небесе́х,/ с ни́миже моли́ся Ему́,/ е́же спасти́ся ста́ду твоему́ невоева́ну.

Стих: Честна́ пред Го́сподем/ сме́рть преподо́бных Его́.

инный свиде́тель благове́стия Христо́ва,/ царя́ удиви́л еси́ чуде́с сия́нии:/ цари́це же, душе́ю и те́лом осле́пшей,/ свет чу́вственный дарова́л еси́,/ Це́ркви же Христо́ве/ простра́нно свет Тро́ичный зре́ти откры́л еси́./ Тем и Христо́с Тя благослови́,/ и ви́диши блага́я Иерусали́ма,/ и в нем пи́щи Боже́ственныя наслажда́яся,/ достохва́льне и преосвяще́нне/ святи́телю Христо́в Алекси́е,/ и нас моли́твами твои́ми/ о́бщники бы́ти Ца́рствия Небе́снаго сподо́би.

Глас 6: Слава…:

Неиздае́ма е́сть благода́ть святи́теля Алекси́я,/ ю́же прия́т от всех Царя́, Христа́ Бо́га,/ тем и честны́я его́ мо́щи/ Бо́жиею си́лою вы́ну содева́ют чудеса́/ и всех, ве́рою призыва́ющих и́мя его́,/ от неисце́льных неду́г изменя́ют./ Его́же моли́твами, Го́споди,/ христолюби́вому во́инству на́шему посо́бствуй на враги́/ и належа́щих нас скорбе́й душе́вных/ и теле́сных страсте́й свободи́,/ я́ко Человеколю́бец.

Глас 4: и ныне…:

Низше́дшее естество́ Ада́мово в до́льнейшыя страны́ земли́, Бо́же новосотвори́вый Собо́ю, превы́ше вся́каго нача́ла и вла́сти возве́л еси́ дне́сь: я́ко бо возлюби́в, спосади́л еси́: я́коже поми́ловав, соедини́л еси́ Себе́: я́ко соедини́вый спострада́л еси́: я́ко безстра́стен пострада́в, и спросла́вил еси́. Но безпло́тнии, кто́ есть Се́й, глаго́лаху, кра́сный Му́ж, но не челове́к то́чию, Бо́г же и Челове́к, совокупле́нно и явля́емо? Те́мже удивле́ни а́нгели, во оде́ждах лета́юще о́крест ученико́в, друзи́и же стоя́ще вопия́ху: му́жие галиле́йстии, И́же от ва́с оти́де, Се́й е́сть Иису́с Челове́к Бо́г, Бо́г Челове́к па́ки прии́дет, Судия́ живы́х и ме́ртвых, ве́рным же да́руяй грехо́в проще́ние и ве́лию ми́лость.

Ны́не отпуща́еши раба́ Твоего́, Влады́ко, / по глаго́лу Твоему́ с ми́ром: / я́ко ви́деста о́чи мои́ спасе́ние Твое́, / е́же еси́ угото́вал пред лице́м всех люде́й, / свет во открове́ние язы́ков, / и сла́ву люде́й Твои́х Изра́иля.

Святый Боже, Святый Крепкий, Святый Безсмертный, помилуй нас.

(*Читается трижды, с крестным знамением и поясным поклоном*.)

Слава Отцу и Сыну и Святому Духу, и ныне и присно и во веки веков. Аминь.

Пресвятая Троице, помилуй нас; Господи, очисти грехи наша; Владыко, прости беззакония наша; Святый, посети и исцели немощи наша, имене Твоего ради.

Господи, помилуй. (*Трижды*).

Слава, и ныне:

Отче наш, Иже еси на Небесех! Да святится имя Твое, да приидет Царствие Твое, да будет воля Твоя, яко на Небеси и на земли. Хлеб наш насущный даждь нам днесь; и остави нам долги наша, якоже и мы оставляем должником нашим; и не введи нас во искушение, но избави нас от лукаваго.

Молитвами святых отец наших, Господи Иисусе Христе, Боже наш, помилуй нас. Аминь.

Глас 4:

Вознеслся еси во славе, Христе Боже наш, радость сотворивый учеником обетованием Святаго Духа, извещенным им бывшим благословением, яко Ты еси Сын Божий, Избавитель мира.

Глас 2: Слава….и ныне….:

Я́ко сокро́вище пребога́тое, многоле́тно в земли́ сокрове́нное,/ честны́я мо́щи твоя́ обрето́шася чудоточа́щия,/ всеблаже́нне о́тче святи́телю Алекси́е:/ от ни́хже врачевство́ прие́млюще, обогаща́емся/ и Христа́ славосло́вим, глаго́люще:/ сла́ва прославля́ющему святы́я Своя́.

Го́споди, поми́луй, 40. Сла́ва, и ны́не:

Честне́йшую Херуви́м / и сла́внейшую без сравне́ния Серафи́м, / без истле́ния Бо́га Сло́ва ро́ждшую, / су́щую Богоро́дицу Тя велича́ем.

Сла́ва, и ны́не, Го́споди, поми́луй, трижды. Го́споди благослови́.

Молитвами Богоро́дицы, Иже во Святых Отца Нашего Алексия Московскаго, и всех святых, Господи Иисусе Христе, Боже наш, помилуй нас. Аминь.